2500 utenlandske narkoselgere tatt på fire år

Halvparten av narkoselgerne som ble tatt på fersken i Oslos åpne rusmiljøer i fjor, har fått avslag på asylsøknaden og er fortsatt i Norge, eller venter på svar.

I 2009 lovet Regjeringen at kriminelle utlendinger og asylsøkere som selger narkotika åpenlyst i Oslo skulle raskt ut. Det har vist seg å være lettere sagt enn gjort. Stein J. Bjørge

27. jan. 2014 06:47 Sist oppdatert 27. januar 2014

Når politiet kommer, forsvinner narkotikaselgerne rundt gatehjørnet. Siden 2009 er over 2500 tatt for narkosalg, og nesten alle er utenlandske statsborgere. Rolf Øhman

Siden april 2009 er over 2500 utenlandske borgere pågrepet for narkotikasalg i Oslos åpne rusmiljøer. Gjennom en målrettet aksjon har man forsøkt å hindre at asylinstituttet utnyttes av kriminelle.

Flere menn med hettejakker trasker rundt kvartalene i Torggata. De snur seg ofte. Prøver å få blikkontakt med dem de møter denne fredagskvelden.

- Det er mye politi i sivile klær. Jeg kan ikke stole på noen, sier en mann i 40-årene, som sier han er fra Sierra Leone. Han har akkurat spurt oss hva vi vil kjøpe.

Vil du ha noe, tar han deg med rundt hjørnet, til lageret sitt.

Han fikk avslag på asylsøknaden sin i 2006, men er her fortsatt.

- De trodde ikke på historien min, sier han på dårlig engelsk.

Les også:

Les også Her skjer kriminaliteten

Les også Søkte asyl i Norge og syv andre land

Flere tusen pågrepet

Siden april 2009 har Oslo politidistrikt, Utlendingsdirektoratet (UDI) og Politiets utlendingsenhet (PU) jobbet sammen mot de åpne rusmiljøene i Oslo. Målet med den ekstraordinære innsatsen har vært å forhindre at asylinstituttet utnyttes av personer som ikke har behov for beskyttelse. I tillegg til å begrense narkotikasalget.

I et brev til justisminister Anders Anundsen oppsummerer UDI, Oslo-politiet og Politiets utlendingsenhet resultatene:

Fra april 2009 til 1. desember 2013 er 2539 utenlandske borgere pågrepet for narkotikasalg . Rapporten forteller ikke hvor stor andel dette er av alle tilsvarende pågripelser i samme periode.

Antallet pågrepne personer økte med over 15 prosent i fjor. Men samtidig tar politiet færre enn i 2010, noe som kan tyde på at innsatsen gir resultater.

I fjor ble 80 personer pågrepet mer enn én gang, noe som gjør at tallet på pågripelser er høyere enn antall pågrepne personer.

Svært få fengslet

Politiet og UDI har brukt store ressurser på å stoppe det åpne narkotikasalget ved hjelp av mer politi i gatene, aksjoner, raskere asylbehandling og mer uttransportering.

I 2009 lovet Regjeringen at kriminelle utlendinger og asylsøkere som selger narkotika åpenlyst i Oslo skulle raskt ut. Det har vist seg å være lettere sagt enn gjort. Stein J. Bjørge

Over 70 prosent av narkoselgerne som ble pågrepet i 2013, ble aldri fengslet. De sørger for å ha på seg så lite narkotika at de ikke risikerer mer enn et forelegg.52 prosent av som ble tatt i fjor, er nå sendt ut av landet.

Utfordringer

I brevet til justisministeren peker innsatsgruppen på det de selv mener er største hovedutfordringene:

En stor andel kommer fra land det er svært vanskelig å returnere dem til.

Mange land vil ikke ta imot sine statsborgere, eller krever at de returnerer frivillig.

En stor andel av de pågrepne er fra andre Schengen-land. Dermed har de rett til fri bevegelse, og de kan enkelt reise tilbake til Norge.

Det kan være svært vanskelig å finne ut hvem utlendingen egentlig er.

I de alvorligste sakene, som fører til fengselsdom, tar det ofte lang tid før de kan starte soningen.

Flere av narkotikaselgerne kan ikke utvises fordi vilkårene for utvisning og dermed uttransportering ikke er til stede. Det kan for eksempel være at personen har fått innvilget midlertidig tillatelse, eller permanent opphold i Norge.

Les også:

Les også Narkoselgeren Ali (45) sendes ut av Norge for syvende gang

— I bevegelse

Mannen som sier han er fra Sierra Leone, halter rundt kvartalet for å tjene penger til smertestillende og livets opphold. I løpet av en god kveld kan han tjene mellom 500 og 1000 kroner.

Politiet pågriper en narkoselger i september i fjor. Thomas Winje Øijord

Grunnen til at han er så forsiktig, er politiet.- De siste månedene synes jeg det er blitt flere av dem. De har tatt ganske mange og sendt dem hjem. Det betyr bare at man må være mer forsiktig, ikke stoppe opp noe sted, holde seg i bevegelse, sier han.

Oppsummerer innsatsen

Mandag skal ledelsen i Oslo-politiet, UDI og PU oppsummere innsatsen.

Oslos politimester Hans Sverre Sjøvold ønsket ikke å kommentere saken i forkant av pressekonferansen.

Sist høst skrev Aftenposten flere saker om kriminelle grupper som utnytter asylinstituttet. Den gang etterlyste politikerne flere tiltak, blant annet enda raskere utsendelse, økt ID-innsats, lukkede asylmottak for kriminelle og utviste, raskere straffesaksbehandling og lovendringer.

Samtidig fikk Aftenposten kritikk for artiklene fra forskere som mente at sakene bidro til å stigmatisere asylsøkere.

Før jul var justisminister Anders Anundsen (Frp) på besøk

Les også i lukket asylmottak for å lære

.

Politiet: Det går rett vei

Kåre Stølen, stasjonssjef ved Grønland politistasjon, mener narkotikastatistikken viser at det går rett vei i Oslo sentrum.

- Vi har hatt en kraftig reduksjon i aktiviteten siden 2010, noe som også var planen. Mens vi i 2010 hadde 2000 narkotikasaker i området rundt Jernbanetorget, hadde vi i fjor 419, sier Stølen.

I fjor gjorde politiet på Grønland totalt 8000 bortvisninger fra de åpne russcenene, også det en solid nedgang.

- Aktiviteten er gått ned, sier Stølen.

Eget sentrumssamarbeid

Uteseksjonen i Oslo kommune har gjennomført systematiske tellinger av antall personer i de åpne rusmiljøene siden 2004.

Siden et eget sentrumssamarbeid ble startet i juli 2011, har tallene falt betraktelig, ifølge Børge Erdal, leder for Uteseksjonen.

- Sommertellingen viser at man gjennom sentrumssamarbeidet langt på vei har lyktes med å løse opp og spre de konsentrerte åpne rusmiljøene i sentrum. Dette er ett av flere hovedmål for sentrumsarbeidet, sier Erdal.

-Tellingene om natten i helgene viser at det er utfordringer med det vi kaller bevegelig gatesalg av illegale rusmidler. Selv om situasjonen er en helt annen nå enn før sentrumssamarbeidet startet, er det fremdeles utfordringer, sier han.

Ap: Må sendes ut

Lederen av Stortingets justiskomité, Hadia Tajik (Ap), sier det er et alvorlig problem når asylinstituttet blir utnyttet for å drive kriminalitet.

- Vi må jobbe langs flere spor: Asylsøkere uten krav på opphold må få svar raskere og uttransporteres raskere, sier Tajik.

- I tillegg må straffesakskjeden strammes opp. Rapporten viser at det ofte tar lang tid fra pågripelse til påbegynt soning. Målet må være at de som har begått lovbrudd, må oppleve at dette får konsekvenser umiddelbart.

- Dette er for øvrig et problem som ikke er unikt for Norge, men som de fleste Schengen-land møter. Vi bør derfor også søke kunnskap hos andre land på hvilke løsninger de har tatt i bruk, og som også kan settes i verk hos oss.

Fakta Fakta 21. april 2009 ga politimesteren ordre om forsterket innsats mot de såkalte åpne rusmiljøene i hovedstaden. Områdene som omfattes av innsatsen er nedre del av Karl Johans gate, Oslo S, Vaterlandsparken, Grünerløkka og Grønland. Formålet er å forebygge at asylinstituttet utnyttes av personer som ikke har behov for beskyttelse Skape trygghet Forebygge narkotikakriminalitet Vis mer